Псэемыблэж сэлэтхэр
Афганистаным советыдзэхэр къызэрырашыжрэ илъэс 25-рэ щрикъу махуэм ди республикэм и къалащхьэм Iуэхугъуэ зыбжанэ щекIуэкIащ. Абыхэм ящыщ зыуэ щытащ «Ди къалэныр дгъэзэщIащ» къыхуеджэныгъэм щIэту, Налшык дэт Лъэпкъ музейм къыщызэIуаха гъэлъэгъуэныгъэр.
А Iуэхугъуэм иращIэкIа зэхыхьэм кърихьэлIащ Къэбэрдей-Балъкъэрым и Правительствэм и УнафэщIым и къуэдзэ Фырэ Руслан, Парламентым ЩIалэгъуалэм, жылагъуэ зэгухьэныгъэхэм, цIыхубэ хъыбарегъащIэ IэнатIэхэм я IуэхухэмкIэ и комитетым и унафэщI Хьэщхъуэжь Татьянэ, КъБР-м ЦIыхухэм я хуитыныгъэхэр хъумэнымкIэ и уполномоченнэ Зумакулов Борис, ветеранхэм я Налшык къалэ советым и тхьэмадэ Абдуллаев Мустэфа, Афганистаным щызэуахэр, абыхэм я Iыхьлыхэр, нэгъуэщIхэри.
— Нобэ къызэIутх гъэлъэгъуэныгъэм фэ гу щылъыфтэнущ Афганистаным щекIуэкIа зауэм теухуа сурэтхэмрэ тхылъхэмрэ, ди зауэлIхэм зэрахьэу щыта Iэщэ-фащэхэм, нэгъуэщIхэми, — жиIащ Фырэ Руслан, зэхыхьэм и пэщIэдзэм къыщыпсалъэм. — Мыбдежым щыфлъагъу хьэпшыпхэм я нэхъыбапIэм даIуплъэну хуитыныгъэ къыдэзытар а зауэм щыIахэмрэ абыхэм я Iыхьлыхэмрэщ. Абыхэм фIыщIэ яхуэтщIу, яжыдоIэ: «Апхуэдэ гуауэрэ гуныкъуэгъуэрэ афIэкIа зымылъагъун Тхьэм псори дищI!»
Фырэ Руслан щхьэхуэу къытеувыIащ а махуэм и япэ Iыхьэм Налшык дэт Дэшхуей хадэм щекIуэкIа пэкIум цIыху Iув къызэрекIуэлIар Правительствэм хэтхэм я гуапэ зэрыхъуам. ИкIи ар и щыхьэту къилъытащ мыбы хуэдэ хэкупсэ-гъэсэныгъэ мыхьэнэ зиIэ Iуэхугъуэхэм республикэм ис цIыхухэм хуащI гулъытэм аргуэру зэрызыкъиужьыжым.
— Иджыблагъэ пкърыупщIыхьат а лъэхъэнэ жыжьэм советыдзэм къыпэщIэувауэ щыта афган биидзэм и зэхэшакIуэу щыта гуэрхэми, абыхэм къатыжа жэуапыр телъыджэщ, — жиIащ къыкIэлъыкIуэу псалъэ зрата Абдуллаев Мустэфа. — «Фи къэралым дэ ттеухуауэ игу илъым зыри хэтщIыкIыртэкъым. Аращ дынывэзэуэн хуей щIэхъуам и щхьэусыгъуэ нэхъыщхьэри»…
Советыдзэм хэтахэм а щIыналъэм къранащ къалэ-быдапIэ цIыкIуу 179-рэ, Iэщэ-фащэ фэилъхьэгъуэ зэмылIэужьыгъуэу куэд, дзэ кърашыжар мази 3-кIэ зыхурикъуну щыта ерыскъыхэкIхэр, лъэмыжхэр, губгъуэ нэщIым щыпхраша гъуэгухэр, гъэсыныпхъэ гъэтIылъыгъэхэр, нэгъуэщI Iэджи.
— Нобэ мыбдежым къыщызэхуэсахэм КъБР-м и Парламентым къыбгъэдэкIыу фIэхъус гуапэ фызох! КъищынэмыщIауэ, Афганистаным щызэуахэм фи махуэ лъапIэмкIэ дынывохъуэхъу! — жиIащ иужькIэ псалъэ зрата Хьэщхъуэжь Татьянэ. — Дигу къыдогъэкIыж икIи къытедгъэзэжурэ аргуэру фIыщIэ лей яхудощI а лъэхъэнэм Афганистаным щекIуэкIа зауэм и IэнатIэ зэмылIэужьыгъуэхэм пэрыту, я пщэ къыдэхуэ къалэнхэр псэемыблэжу щезыхьэкIа зауэлIхэм, офицерхэм, дохутырхэм, чэнджэщакIуэхэм, нэгъуэщIхэми. ЗэрытщIэщи, а зауэм зи Iыхьлы хэкIуэдахэри щыIэщ. Абыхэм я дежкIэ, ар гум телъ уIэгъэ мыкIыжщ. СССР-у щыта ди къэралышхуэм и цIыху мин 15-м щIигъум Афганистаным я щхьэр щыхалъхьащ, Къэбэрдей-Балъкъэрым икIа 55-ри яхэту.
Зэхыхьэр ягъэдэхащ Налшык дэт ГъуазджэхэмкIэ Кавказ Ищхъэрэ институтым и студентхэм. Ахэр къеджащ Афганистаным щекIуэкIа зауэм теухуа усэхэм.
ИужькIэ Налшык дэт Концерт гъэлъэгъуапIэм и пэшышхуэм Афганистаным щызэуахэмрэ я Iыхьлыхэмрэ ягъэлъэпIащ.
КЪУМАХУЭ Аслъэн.
